Összecsap a két miniszterelnök-jelölt, Botka László és Vona Gábor az RTL Klub egyik műsorában, Baló Györgynél. A hírt először szocialista forrásból hallottuk, de a Jobbik szóvivője, Jakab Péter is megerősítette ezt. A felvétel – a jelenlegi tervek szerint hétfő este kerül adásba.

Vona Gábor Jobbik-elnök Orbán Viktor miniszterelnököt hívta ki többször is nyilvános vitára, eddig sikertelenül. Így ők a Parlamentben csapnak össze néhány percben, ahol egészen magas szintre – Vona szemöldökcsipeszéig – is eljut az egymás mellett elbeszélés.

Orbánnak az utolsó tévévitája Gyurcsány Ferenc miniszterelnökkel volt 2006-ban, aki finoman szólva is lemosta az ellenzék akkori vezérét.